RÅDETS FORORDNING (EF) Nr. 1347/96 af 2. juli 1996 om indførelse af en endelig antidumping told på importen af ubearbejdet rent magnesium med oprindelse i Rusland og Ukraine og om endelig opkrævning af den midlertidige told

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1), særlig artikel 23,

under henvisning til Rådets forordning (EØF) nr. 2423/88 af 11. juli 1988 om beskyttelse mod dumpingimport eller subsidieret import fra lande, der ikke er medlemmer af Det Europæiske Økonomiske Fællesskab (2), særlig artikel 12,

under henvisning til forslag fra Kommissionen forelagt efter konsultation i Det Rådgivende Udvalg, og

ud fra følgende betragtninger:

I. MIDLERTIDIGE FORANSTALTNINGER

(1) Ved forordning (EF) nr. 2997/95 (3), i det følgende benævnt »forordningen om midlertidig told«, indførtes der med virkning fra den 24. december 1995 en midlertidig antidumpingtold på importen til Fællesskabet af ubearbejdet magnesium henhørende under KN-kode 8104 11 00 og 8104 19 00 med oprindelse i Rusland og Ukraine.

Ved forordning (EF) nr. 720/96 (4) forlængede Rådet gyldigheden af den midlertidige antidumpingtold indtil den 24. juni 1996.

II. EFTERFØLGENDE PROCEDURE

(2) Efter indførelsen af de midlertidige antidumpingforanstaltninger indgav følgende interesserede parter bemærkninger:

a) producenter i Rusland:

- Avisma Titanium-Magnesium Works, Berezniki, Perm-regionen (Avisma), Solikamsk Magnesium Works, Solikamsk, Perm-regionen (Solikamsk)

b) producent i Ukraine:

- Concern Chlorvinil, Kalush, Ivano-Frankovsk-regionen (Chlorvinil) (5)

c) producent i Fællesskabet:

- Péchiney Electrométallurgie

d) producent i referencelandet:

- Hydro Magnesium, Porsgrunn, Norge

e) importør i Fællesskabet:

- Ayrton & Partners, London, Det Forenede Kongerige

f) bruger i Fællesskabet:

- Aluminium Norf, Neuss, Tyskland (Alunorf)

g) brugerorganisation i Fællesskabet:

- Arbeitsgemeinschaft der Eisen und Metall verarbeitenden Industrie, Düsseldorf, Tyskland, (AVI).

(3) Parter, der anmodede om at blive hørt af Kommissionen, indrømmedes en sådan høring.

(4) Kommissionen fortsatte arbejdet med at indhente og efterprøve alle oplysninger, den anså for nødvendige for at træffe endelig afgørelse i sagen.

(5) Parterne underrettedes om de vigtigste kendsgerninger og betragtninger, på grundlag af hvilke det påtænktes at anbefale indførelse af endelig antidumpingtold og endelig opkrævning af beløb, for hvilke der var stillet sikkerhed i form af midlertidig antidumpingtold. Parterne indrømmedes også en frist, inden for hvilken de kunne fremsætte bemærkninger efter ovennævnte underretning.

(6) Der blev taget stilling til parternes mundtlige og skriftlige bemærkninger, og konklusionerne ændredes i det omfang, det ansås for påkrævet.

(7) I betragtning af sagens indviklede karakter, især valget af et egnet referenceland, kunne undersøgelsen ikke afsluttes inden for den normale frist på et år, der er fastsat i artikel 7, stk. 9, litra a), i forordning (EØF) nr. 2423/88, i det følgende benævnt »grundforordningen«.

III. DEN AF UNDERSØGELSEN OMFATTEDE VARE OG SAMME VARE

(8) I den foreløbige undersøgelse ansås magnesium i ren eller legeret form, begge fremstillet i ingots, for at være den vare, der var omfattet af undersøgelsen.

(9) Efter indførelsen af den midlertidige antidumpingtold gjorde de russiske og ukrainske producenter gældende, at der er forskelle mellem ovennævnte to kategorier af ubearbejdet magnesium, altså rent og legeret magnesium, i henseende til fysiske egenskaber, produktionsproces og endeligt anvendelsesformål, og dette berettiger, at de to kategorier af ubearbejdet magnesium behandles som to særskilte varer.

(10) EF-erhvervsgrenen har gjort gældende, at EF-institutionerne bør tage hensyn til de solgte mængder og værdien af rent magnesium i granuleret form for at sikre en fyldestgørende vurdering af den forvoldte skade.

A. Forskelle mellem ubearbejdet rent og legeret magnesium i ingotform

(11) Det fremgår af den endelige undersøgelse, at de to kategorier af ubearbejdet magnesium er forskellige i henseende til sammensætning, især hvad angår magnesiumindhold, selv om der hvad dette angår er tale om et indhold på over 90 % for begge kategorier. Samtidig øger eller endog ændrer de legeringsstoffer, der er indeholdt i ubearbejdet legeret magnesium, denne kategoris grundlæggende fysiske egenskaber sammenlignet med den anden kategori, dvs. ubearbejdet rent magnesium.

På dette grundlag fastslås det, at der faktisk er tale om visse forskelle i fysiske egenskaber mellem ubearbejdet rent og legeret magnesium.

(12) Som allerede anført i betragtning 11 i forordningen om midlertidig told er det fastslået, at de to forskellige kategorier af ubearbejdet magnesium har mange anvendelsesformål, herunder hovedsagelig fremstilling af aluminiumslegeringer, afsvovling af stål og sprøjtestøbning. Selv om det teoretisk er muligt at anvende begge kategorier af ubearbejdet magnesium til visse anvendelsesformål, er det i praksis således, at af tekniske årsager kan kun én af de to kategorier af ubearbejdet magnesium anvendes. Således er det grundlæggende umuligt at anvende ubearbejdet rent magnesium til sprøjtestøbning, medens det med visse tekniske justeringer er muligt at anvende visse typer ubearbejdet legeret magnesium både til afsvovling af stål og til aluminiumslegeringer. I betragtning af, at de to kategorier af ubearbejdet magnesium traditionelt kun har visse anvendelsesformål, opfatter kunderne dem også som forskellige.

De anvendelsesformål, der er fælles for ubearbejdet rent og legeret magnesium, er således i praksis og endog teoretisk meget begrænsede, og der er derfor også begrænset mulighed for, at de to kategorier kan erstatte hinanden.

(13) På baggrund af ovenstående fastslås det, at ubearbejdet rent og legeret magnesium må anses for at være to forskellige varer. Da hverken producenterne i eksportlandene eller EF-erhvervsgrenen har fremstillet eller solgt ubearbejdet legeret magnesium i mængder af betydning, konkluderes det, at denne vare kan holdes uden for den foreliggende undersøgelse.

Den undersøgelse af spørgsmålet om dumping, den forvoldte skade og årsagssammenhængen mellem dumping og skade samt Fællesskabets interesser, som der redegøres nærmere for i det følgende, er således udelukkende baseret på oplysninger vedrørende ubearbejdet rent magnesium, i det følgende blot benævnt »magnesium«.

Magnesium tariferes alt efter indholdet af urenheder under KN-kode 8104 11 00 eller 8104 19 00.

B. Magnesium i granuleret form

(14) Som led i den foreløbige undersøgelse undersøgte Kommissionen med henblik på fastlæggelsen af den forvoldte skade omfanget og værdien af EF-erhvervsgrenens salg af magnesium i form af ingots. EF-erhvervsgrenen har senere gjort gældende, at Kommissionen med henblik på fastlæggelse af skaden også burde tage hensyn til salget af magnesium, der internt er forarbejdet til magnesiumgranulat på grundlag af ingots, og som derefter sælges på det frie marked til uafhængige kunder.

Det skal anføres, at til et af de vigtigste anvendelsesformål for magnesium, nemlig afsvovling af stål, anvendes magnesium i granuleret form. Den eneste tilbageværende EF-producent foretager denne formaling af magnesium internt i virksomheden. I modsætning hertil sælger de russiske og ukrainske producenter af magnesium denne vare i form af ingots til uafhængige formalingsvirksomheder i Fællesskabet, som forarbejder ingots til granulat.

(15) I betragtning af den betydning, der må tillægges afsvovling af stål som et anvendelsesformål for magnesium og den forholdsvis simple formalingsproces, der er tale om, er det fastslået, at mængden og værdien af salget af magnesium i ingots, som forarbejdes til magnesiumgranulat, bør tages i betragtning ved fastlæggelsen af EF-erhvervsgrenens situation, idet der foretages en justering for formalingsomkostningerne.

IV. DUMPING

A. Rusland og Ukraine

1. Normal værdi

(16) De russiske producenter gjorde gældende, at referencelandet, dvs. Norge, ikke var et velegnet valg. De pågældende producenter anførte generelt, at i betragtning af forskellene i økonomisk udvikling mellem Rusland og Norge, hvilket bl.a. medførte betydelige forskelle i arbejdsløn, kunne sidstnævnte ikke anvendes som referenceland.

EF-erhvervsgrenen gjorde derimod gældende, at producenten i Norge er en af de mest effektive i verden, som har en særlig lønsom produktion sammenlignet med de pågældende eksporterende producenter.

Hvad angår dette argument skal det anføres, at begrundelsen for at anvende et referenceland i antidumpingprocedurer, der omfatter lande uden markedsøkonomi, er den, at der ikke foreligger pålidelige oplysninger om omkostninger og priser i det pågældende land uden markedsøkonomi. Det må derfor anses for ubegrundet at fremhæve, at visse omkostninger i landet uden markedsøkonomi er lavere end i det land med markedsøkonomi, der anvendes som referenceland, og at der derfor bør foretages justeringer af den normale værdi beregnet for referencelandet, når den anvendes på landet uden markedsøkonomi. På grundlag af samme ræsonnement tager Kommissionen ikke hensyn til omkostninger, der er en følge af en ineffektiv anvendelse af f.eks. arbejdsstyrken, hvilket ville resultere i justeringer af den normale værdi til ulempe for producenterne i lande uden markedsøkonomi, idet det må anses for rimeligt at antage, at sådanne ulemper er et resultat af det pågældende økonomiske system.

(17) De russiske og ukrainske producenter gjorde endvidere gældende, at Norge ikke er et hensigtsmæssigt valg af referenceland, fordi producenten i dette land vil have en interesse i resultatet af den foreliggende procedure.

Som anført i betragtning 68 i forordningen om midlertidig told er det fastslået, at en del af denne norske producents aktivitetsområde var magnesiummarkedet i Fællesskabet.

I den undersøgelse, der er gennemført, er det imidlertid sikret, at de konklusioner, der er draget, er baseret på efterprøvede og pålidelige oplysninger om omkostninger og salgspriser i Norge. På denne baggrund er enhver påstand om, at den pågældende producents særlige interesser kan have påvirket konklusionerne af den foreliggende undersøgelse ubegrundet.

(18) Hvad angår visse påstande fremført af de russiske og ukrainske producenter vedrørende pålideligheden af de produktionsomkostninger, der er fastsat for producenten i referencelandet, anses det ikke for nødvendigt at tage detaljeret stilling til disse påstande. De er således baseret på en inkonsekvent anvendelse af vekselkurser, på sammenligninger af normale værdier, der er fastlagt i antidumpingprocedurer, som de amerikanske myndigheder har gennemført tidligere ved anvendelse af en anden fremgangsmåde og uden hensyntagen til den fremgangsmåde, som Kommissionen som led i den foreløbige undersøgelse benyttede til fastsættelse af tolden.

(19) Endelig er visse påstande baseret på magnesiumtransaktioner inden for den koncern, som producenten i referencelandet henhører under, og som også omfatter sådanne transaktioner i Canada. Det skal i den forbindelse anføres, at den normale værdi udelukkende er fastsat på grundlag af situationen hos producenten i referencelandet, dvs. Norge.

(20) Som konklusion fastholdes det, at de oplysninger, der er indhentet vedrørende producenten i referencelandet, er pålidelige og faktisk understøttes af oplysninger, som de russiske og ukrainske producenter har indgivet.

2. Eksportpriser

(21) En russisk producent, som jf. betragtning 30 i forordningen om midlertidig told havde solgt den pågældende vare til et med ham forbundet selskab i Schweiz, og som havde undladt at angive denne forbindelse, anfægtede efter afslutningen af den foreløbige undersøgelse ikke, at der var tale om en sådan forbindelse. Den pågældende producent påstod imidlertid, at han ikke kendte det endelige bestemmelsessted for sin eksport, og at salg til dette forbundne selskab derfor ikke skulle betragtes som salg bestemt til eksport til Fællesskabet.

Denne fremgangsmåde kan ikke godtages i betragtning af forretningsforbindelsen mellem de pågældende selskaber og i betragtning af, at det pågældende russiske selskab ikke fremlagde nogen oplysninger vedrørende salget til den forbundne part (f.eks. forsendelsesdokumenter med angivelse af det faktiske bestemmelsessted), som kunne påvise, at den fremgangsmåde, der benyttedes som led i den foreløbige undersøgelse til fastsættelse af eksportsalg og eksportpriser, jf. betragtning 30 og 31 i forordningen om midlertidig told, ikke var korrekt.

(22) De russiske producenter gjorde gældende, at der fejlagtigt var foretaget fradrag i eksportpriserne af et beløb til dækning af provision, selv om denne provision betaltes til parter i Rusland. De russiske producenter anførte, at i betragtning af Ruslands status som et land uden markedsøkonomi, skulle der ikke tages hensyn til omkostninger, der påløb der.

De foreliggende oplysninger blev gennemgået på ny, og det konkluderes, at det pågældende fradrag ikke bør foretages i betragtning af, at Rusland ikke er et land med markedsøkonomi. Det fremgår, som anført af de russiske producenter, at nævnte provisionsudbetalinger vedrører aktiviteter i Rusland.

(23) Den ukrainske producent gjorde gældende, at eksportprisen for visse eksporttransaktioner fejlagtigt var justeret ved et dobbelt fradrag af provision.

På grundlag af de fremlagte oplysninger kunne det fastslås, at den ukrainske producents påstand var berettiget, og beregningen justeredes i overensstemmelse hermed.

3. Sammenligning

(24) De russiske producenter gjorde gældende, at den produktionsproces, der benyttes af producenten i referencelandet, er delvis forskellig fra den produktionsproces, der anvendes i Rusland, og giver anledning til yderligere produktionsomkostninger. Disse påstande vedrører et bestemt trin i produktionen, nemlig behandlingen af råmaterialet og fremstillingen af visse biprodukter.

(25) Med hensyn til forskelle i forarbejdningen af råmaterialerne konstateredes det, at forud for undersøgelsesperioden benyttede producenten i referencelandet to forskellige produktionsprocesser med henblik på at forberede råmaterialerne til fremstilling af magnesium. Den ene af disse produktionsprocesser indstilledes nogen tid før begyndelsen af undersøgelsesperioden. De russiske producenters påstande om forskelle i forarbejdningen af råmaterialerne vedrører denne tidligere produktionsproces. Eftersom denne produktionsproces er indstillet og ikke har påvirket situationen i undersøgelsesperioden, ansås det ikke for påkrævet at tage stilling til det spørgsmål, som de russiske producenter fremførte.

(26) Med hensyn til visse biprodukter, der fremkommer som resultat af produktionsprocessen, undersøgtes dette aspekt omhyggeligt for at fastslå, om der var tale om dermed forbundne forskelle i effektiviteten i produktionsprocesserne i undersøgelsesperioden i henholdsvis referencelandet og eksportlandene.

Følgende skal anføres:

- På grundlag af de foreliggende oplysninger er den elektrolytiske proces (dvs. et af de vigtigste trin i produktionen af magnesium) hos producenten i referencelandet i betragtning af de elektrolyseceller, denne anvender, mindre energikrævende sammenlignet med den elektrolytiske proces, der benyttes i eksportlandene. Desuden er levetiden for de elektrolyseceller, der anvendes i eksportlandene, betydeligt kortere (nemlig ca. 1 år mod 5 år i referencelandet).

- Ved den produktionsproces, der anvendes i eksportlandene, fremkommer der i højere grad end i den produktionsproces, der benyttes i referencelandet, en række biprodukter. Af oplysninger, der er fremlagt som led i undersøgelsen, fremgår det, at disse biprodukter anvendes som input ved fremstillingen af andre varer i eksportlandene.

(27) På grundlag af ovenstående er det fastslået, at den normale værdi, der er fastsat i referencelandet, bør justeres for at afspejle, at der i forbindelse med den norske produktionsproces fremkommer færre biprodukter, men at der samtidig er tale om en bedre energiudnyttelse. En sådan justering blev foretaget på grundlag af elektricitetspriserne i referencelandet og på grundlag af en beregning af priserne på de vigtigste biprodukter på basis af priserne i Fællesskabet justeret for den nødvendige rensningsproces.

4. Dumpingmargen

(28) De russiske producenter gjorde gældende, at den værdi beregnet cif Fællesskabets grænse, der er benyttet ved fastsættelse af den foreløbige dumpingmargen, bør justeres på grund af virkningerne af udvidelsen af Fællesskabet. De anførte, at de havde eksporteret deres varer i undersøgelsesperioden til en havn i Finland, og eksporttransaktionerne burde derfor ikke justeres for at fastsætte prisen frit Fællesskabets grænse ved tillæg af alle relevante omkostninger til beregning af prisen cif Rotterdam.

Bestemmelsesstedet for de russiske producenters eksportsalg i undersøgelsesperioden er blevet undersøgt nærmere, og det fastslås, at kravet ikke er berettiget. I modsætning til de russiske producenters påstand fandt i langt de fleste tilfælde eksportsalget til uafhængige kunder sted via havnen i Rotterdam. De pågældende producenters krav afvises derfor.

(29) Af en sammenligning mellem den justerede normale værdi og eksportpriserne fremgår det, at priserne for alle eksporttransaktioner fra Rusland og Ukraine ab disse landes grænse var lavere end den normale værdi. Den reviderede samlede dumpingmargen for alle eksporttransaktioner udtrykt i procent af den samlede værdi, cif Fællesskabets grænse udgør:

>TABELPOSITION>

B. Kasakhstan

(30) Den konklusion vedrørende importen af magnesium med oprindelse i Kasakhstan, der var resultatet af den foreløbige undersøgelse, nemlig at denne import var ubetydelig, bekræftedes på grundlag af den endelige undersøgelse. Der er følgelig ikke fastsat nogen dumpingmargen vedrørende import med oprindelse i dette land.

V. SKADE

A. Størrelsen af EF-markedet og forbruget i Fællesskabet

(31) Forbruget i Fællesskabet af den pågældende vare fastsattes på grundlag af markedsundersøgelsesdata indsamlet af et markedsundersøgelsesinstitut på grundlag af en undersøgelse hos leverandører og brugere. De oplysninger, der er benyttet, indbefatter forbruget af magnesium i selskaber, der henhører under samme koncern som den eneste tilbageværende producent i Fællesskabet. Det skal bemærkes, at disse selskaber frit kunne købe magnesium fra de leverandører, de ønskede, og det fastlagte forbrug afspejler derfor det åbne marked for den pågældende vare.

Forbruget af magnesium i Fællesskabet ifølge undersøgelsesresultaterne udgør udtrykt i tons:

>TABELPOSITION>

B. Dumpingimporten fra Rusland og Ukraine

1. Kumulering af importen

(32) Den ukrainske producent anførte, at importen af den pågældende vare med oprindelse i Ukraine ikke burde kumuleres med importen med oprindelse i Rusland. Producenten påpegede i den forbindelse, at han i modsætning til hvad der var tilfældet for Rusland, hverken havde eksporteret ubearbejdet legeret magnesium eller oplagret magnesium.

Hvad angår spørgsmålet om salget af ubearbejdet legeret magnesium henvises til afsnit III, der omhandler en ændring af varedefinitionen.

(33) Med hensyn til den påstand, der fremføres vedrørende eksporten af oplagret materiale, henvises til betragtning 31 i forordningen om midlertidig told, hvor det anføres, at for ubearbejdet magnesium med oprindelse i Rusland fastsattes eksportpriser og -mængder på grundlag af de to medvirkende producenters transaktioner, som ifølge deres egne oplysninger ikke selv har solgt oplagret materiale.

(34) På dette grundlag og under hensyntagen til de påstande, der allerede fremførtes som led i den foreløbige undersøgelse (jf. betragtning 43, 44 og 45 i forordningen om midlertidig told), bør importen af den pågældende vare med oprindelse i Rusland og Ukraine kumuleres.

2. Importens omfang

(35) Dumpingimporten af magnesium med oprindelse i Rusland og Ukraine målt i tons er steget betydeligt siden 1991, nemlig fra ca. 2 100 tons til 5 400 tons i 1992 og til 9 200 tons i undersøgelsesperioden.

(36) På grundlag af det samlede forbrug i Fællesskabet svarer denne udvikling til en forøgelse af markedsandelen for dumpingimporten fra 5 % i 1991 til 11 % i 1992 og 23 % i undersøgelsesperioden.

(37) Der er foretaget en beregning af prisniveauet for den pågældende import, og der har været tale om følgende udvikling for de to eksportlande (anført i form af indekstal med 1990 = 100):

>TABELPOSITION>

Der var i hele perioden tale om meget lave priser og betydelige underbud i forhold til EF-erhvervsgrenens priser. Der blev foretaget en detaljeret vurdering af eksportpriserne i undersøgelsesperioden sammenholdt med EF-erhvervsgrenens priser i samme handelsled og i påkommende tilfælde under hensyntagen til kvalitetsforskelle mellem de pågældende varer. For alle eksporttransaktioner var der tale om underbud i forhold til EF-erhvervsgrenens priser på i gennemsnit 35 %.

C. EF-erhvervsgrenens situation

(38) En række interesserede parter gjorde gældende, at EF-erhvervsgrenen ikke længere påføres skade, fordi efterspørgslen efter magnesium har ændret sig siden udgangen af undersøgelsesperioden, hvilket har ført til knaphed og betydelige prisstigninger.

Den påståede ændring i efterspørgslen er imidlertid indtruffet på markedet for sprøjtestøbning, hvortil der hovedsagelig anvendes ubearbejdet legeret magnesium.

1. EF-erhvervsgrenens salg og markedsandel

(39) Som anført i afsnit III, B, analyseredes EF-erhvervsgrenens salg af magnesium i ingots under hensyntagen til de solgte mængder i form af ingots som sådan (magnesiumingots) og de mængder, der solgtes i form af granulat (magnesiumgranulat).

EF-erhvervsgrenens samlede årlige salg til uafhængige kunder i Fællesskabet af magnesiumingots og magnesiumgranulat er faldet siden 1990. Fra 1991 til 1992 var nedgangen næsten 40 %. Fra 1992 og indtil undersøgelsesperioden var der tale om en tilbagegang på mere end 10 %, dvs. beregnet som indekstal en tilbagegang fra 62 til 53 mellem 1992 og undersøgelsesperioden (basisår 1990 = 100).

Denne tilbagegang i salget resulterede i en nedgang i EF-erhvervsgrenens markedsandel fra 20 % i 1991 til 11 % i 1992 og i undersøgelsesperioden.

(40) Holdes salget af magnesiumgranulat uden for analysen, fremkommer følgende tilsvarende mønster: EF-erhvervsgrenens samlede årlige salg til uafhængige kunder i Fællesskabet er faldet siden 1990. Fra 1991 til 1992 var nedgangen næsten 40 %. Fra 1992 til undersøgelsesperioden faldt salget med ca. 20 %, dvs. udregnet som indekstal fra 55 til 44 mellem 1992 og undersøgelsesperioden (basisår 1990 = 100).

Denne tilbagegang i salget resulterede i en nedgang i EF-erhvervsgrenens markedsandel for salget af magnesiumingots fra ca. 15 % i 1991 til 8 % i 1992 og 7 % i undersøgelsesperioden.

(41) Indregnes endelig salgstransaktioner til forbundne selskaber, der anvender den pågældende vare, og som frit kan købe deres råmaterialer fra uafhængige leverandører, udviser det årlige salg igen en nedgang i perioden efter 1990. Fra 1991 til 1992 var nedgangen næsten 30 %. Fra 1992 til undersøgelsesperioden var nedgangen ca. 10 %, dvs. udregnet som indekstal en nedgang fra 74 til 69 mellem 1992 og undersøgelsesperioden (basisår 1990 = 100).

Denne nedgang i salget svarede til en udvikling i EF-erhvervsgrenens markedsandel for det samlede salg af magnesium fra ca. 30 % i 1991 til ca. 20 % både i 1992 og i undersøgelsesperioden.

2. EF-erhvervsgrenens priser

(42) De russiske producenter gjorde gældende, at EF-erhvervsgrenen opnåede en stigning i salgspriserne fra 1991 gennem hele 1992 og ind i undersøgelsesperioden.

(43) Det skal i den forbindelse bemærkes, at de højere priser, som EF-erhvervsgrenen opnåede fra 1991 og indtil undersøgelsesperioden, skyldtes et opsving på markedet. Denne prisstigning afspejler i sit mønster svingningerne i verdensmarkedspriserne. Fra begyndelsen af undersøgelsesperioden og indtil slutningen heraf er priserne imidlertid faldet betydeligt.

Ligesom det var tilfældet for salg og markedsandel anføres nedenfor prisudviklingen (udtrykt i indekstal med 1990 = 100) for:

- salget af magnesiumingots:

>TABELPOSITION>

- salget af magnesiumingots og magnesiumgranulat:

>TABELPOSITION>

- samlet salg indbefattet salg til forbundne kunder:

>TABELPOSITION>

(44) I undersøgelsesperioden faldt priserne med ca. 6 % mellem første og sidste kvartal for så vidt angår salget af magnesiumingots, med ca. 8 % når medtages både salget af magnesiumingots og magnesiumgranulat og ligeledes med 8 %, hvis EF-erhvervsgrenens samlede salg tages i betragtning. Dette understreger, at EF-erhvervsgrenens priser var udsat for et særligt stort pres i undersøgelsesperioden.

3. Andre faktorer

(45) For så vidt angår spørgsmålet om EF-erhvervsgrenens finansielle situation, produktion, lagerbeholdninger, kapacitet, kapacitetsudnyttelse og beskæftigelse fremlagde de interesserede parter ingen nye oplysninger efter indførelsen af de midlertidige foranstaltninger, og der foreligger i øvrigt ingen nye oplysninger, hvorfor resultaterne af den foreløbige undersøgelse vedrørende disse faktorer bekræftes.

D. Konklusion

(46) På baggrund af den betydelige nedgang i EF-erhvervsgrenens salg, produktion og markedsandel, den betydelige forøgelse af lagerbeholdningerne og tilbagegangen i beskæftigelsen samt den negative udvikling i henseende til finansielle resultater konkluderes det som resultat af den endelige undersøgelse, at der er påført EF-erhvervsgrenen væsentlig skade som omhandlet i artikel 4, stk. 1, i grundforordningen.

VI. ÅRSAGSSAMMENHÆNG

A. EF-erhvervsgrenens prissituation

(47) De russiske producenter gjorde gældende, at deres eksport ikke har forårsaget den skade, som EF-erhvervsgrenen har lidt, eftersom denne erhvervsgren opnåede negative resultater i en periode, inden deres eksport nåede et vist omfang. De russiske producenter anførte endvidere, at deres påstand bestyrkes af, at EF-erhvervsgrenens situations forbedredes i henseende til videresalgspriserne, efterhånden som importen af magnesium med oprindelse i Rusland nåede et større omfang.

(48) Som allerede anført i betragtning 69 i forordningen om midlertidig told er det erkendt, at dumpingimporten ikke var den eneste årsag til den skade, EF-erhvervsgrenen har lidt. Det blev således fastslået, at EF-erhvervsgrenen er blevet påvirket af en negativ udvikling i form af et tilbageslag på magnesiummarkedet udløst af en generel tilbagegang i de magnesiumforbrugende industrier. Det er imidlertid også fastslået, at importen af magnesium med oprindelse i de pågældende to eksportlande er steget betydeligt siden 1991 i modsætning til forbruget i Fællesskabet, og denne import har konsekvent fundet sted til priser, der var lavere end EF-erhvervsgrenens priser.

På dette grundlag kan det konkluderes, at udviklingen i disse to faktorer, et tilbageslag på markedet og en ubestridelig stigning i lavprisimport med oprindelse i de pågældende to lande, overlapper hinanden, og det samme gør sig gældende med følgevirkningerne heraf. Det konkluderedes foreløbigt, at tilstedeværelsen af en meget omfattende dumpingimport vanskeliggjorde EF-erhvervsgrenens økonomiske genrejsning efter en konsolidering af markedet og et omstruktureringsprogram, som iværksattes mod slutningen af 1992.

(49) For at skelne mellem de mulige følgevirkninger af disse to faktorer er prismønstret for de forskellige leverandører på EF-markedet blevet analyseret. Disse leverandører er, anført i prioriteret rækkefølge efter deres markedsandel i undersøgelsesperioden, Norge (ca. 16 %), De Forenede Stater (ca. 16 %) og Canada (ca. 3 %), hvortil kommer de lande, der er omfattet af den foreliggende procedure samt EF-erhvervsgrenen.

Det fremgik af en analyse af disse leverandørers prismønster foretaget på grundlag af oplysninger fra producenterne i de pågældende eksportlande og fra EF-erhvervsgrenen samt på grundlag af importstatistikker for andre leverandører suppleret med oplysninger hidrørende fra markedsundersøgelser, at der på verdensplan var tale om et kraftigt prisfald i årene 1991 og 1992. I midten af 1992 og begyndelsen af 1993 var der igen opgang på markedet, hvilket medførte en stigning i salgspriserne. I hele perioden fra 1990 til undersøgelsesperioden fandt importen af den pågældende vare fra Rusland og Ukraine sted til priser, der konsekvent var væsentligt lavere end de øvrige større leverandørers priser.

Desuden viser de forskellige leverandørers prisændringer fra år til år generelt en opadgående bevægelse i perioden fra 1992 til undersøgelsesperioden i overensstemmelse med en prisstigning på verdensmarkedet. De pågældende to eksportlande nedsatte derimod deres priser. EF-erhvervsgrenen har ikke været i stand til at hæve sine priser i samme omfang som leverandørerne i andre tredjelande. Dette forklarer, hvorfor EF-erhvervsgrenens markedsandel stort set har holdt sig på et uændret niveau, medens markedsandelen for leverandørerne i andre tredjelande faldt betydeligt fra 1992 til undersøgelsesperioden.

Dette viser, at den prisstigning, der var en følge af genopsvinget på verdensmarkedet fra 1992 og frem til undersøgelsesperioden, i væsentlig grad hindredes i Fællesskabet af priserne på de varer, der eksporteredes fra de pågældende to lande, og som var væsentligt lavere end de øvrige leverandørers priser, hvilket medførte, at EF-erhvervsgrenen måtte give afkald på prisforhøjelser.

(50) Det konstateredes endvidere, at EF-erhvervsgrenens priser faldt i undersøgelsesperioden efter en vis stigning i begyndelsen af denne. Alene fra første til sidste kvartal i undersøgelsesperioden faldt priserne med mellem 6 og 8 %. Det var i denne periode, importen fra de pågældende lande steg markant.

B. De russiske eksportørers og EF-erhvervsgrenens salgskanaler

(51) De russiske producenter gjorde gældende, at deres salg af den pågældende vare ikke kan have forårsaget skade, fordi dette salg i Fællesskabet fandt sted gennem andre salgskanaler end dem, EF-erhvervsgrenen benyttede, og havde andre anvendelsesformål. Det anførtes, at det russiske materiale ofte var af ringere kvalitet, dvs. magnesium med et større indhold af urenheder, som anvendtes til afsvovling af stål. De russiske producenter påstod, at der var en meget lille overlapning mellem salgskanaler og anvendelsesformål for deres vare og for EF-erhvervsgrenens vare, eftersom de russiske producenter ikke solgte ubearbejdet legeret magnesium til f.eks. sprøjtestøberier.

(52) Hvad angår denne påstand skal følgende anføres:

- For det første omfatter den foreliggende undersøgelse varer, der, omend de ikke er identiske, ligger meget tæt op ad hinanden i henseende til egenskaber og anvendelsesformål. Alene af den grund anses lavprissalget af de importerede varer for at indvirke på EF-erhvervsgrenens situation.

- For det andet er det ubestrideligt, at magnesiummarkedet er meget gennemsigtigt, hvilket har til følge, at ikke alene de priser, der er opnået, men selv pristilbud har indvirkning på markedet generelt.

- For det tredje fremgår det af undersøgelsen, at EF-erhvervsgrenen sælger magnesium i betydelige mængder til det markedssegment og de kunder, som de russiske producenter påstår, at de har specialiseret sig i.

- For det fjerde er det ikke på grundlag af undersøgelsen bekræftet, at de russiske producenter, der medvirkede i undersøgelsen, i væsentligt omfang har solgt magnesium af ringere kvalitet. Producenterne har således selv hævdet, at deres vare er af god kvalitet, hvilket de samarbejdende importører og brugere har bekræftet under undersøgelsen.

C. Anden import

(53) De russiske producenter gjorde endelig gældende, at den russiske eksport hovedsagelig har påvirket situationen for importen fra andre lande.

Som allerede anført i betragtning 68 i forordningen om midlertidig told er importen af magnesium med oprindelse i andre lande end de af denne procedure omfattede faktisk faldet i årene indtil undersøgelsesperioden. Afvigelsen mellem udviklingen i EF-erhvervsgrenens og andre tredjelandes markedsandel støtter imidlertid ikke påstanden om, at den pågældende import ikke har forvoldt skade for EF-erhvervsgrenen. EF-erhvervsgrenen har søgt at opretholde sin markedsandel ved at hæve sine priser væsentligt mindre end de øvrige leverandørlande.

D. EF-erhvervsgrenens køb af magnesium med oprindelse i Rusland og Ukraine

(54) Det blev gjort gældende, at den eneste tilbageværende producent i Fællesskabet havde købt magnesium med oprindelse i Rusland og Ukraine og dermed påført sig selv skade.

Det er fastslået, at den pågældende EF-producent ikke har købt de pågældende varer med oprindelse i nævnte lande.

E. Konklusion

(55) Det fastslås derfor, at den betydelige dumpingimport til lave priser af magnesium med oprindelse i Rusland og Ukraine særskilt betragtet har påført EF-erhvervsgrenen væsentlig skade.

VII. FÆLLESSKABETS INTERESSER

A. Brugervirksomheden Alunorf

1. Konkurrencesituationen

(56) En bruger af magnesium, Alunorf, indgav oplysninger. Uanset spørgsmålet om hvorvidt Alunorf er repræsentativ for brugernes interesser, undersøgtes det, om brugervirksomheden ville blive ringere stillet end konkurrenterne uden for Fællesskabet, hvis der vedtages antidumpingforanstaltninger.

Det konstateredes i den forbindelse, at der kun er en beskeden import til Fællesskabet af de varer, som brugervirksomheden og dens ejere fremstiller, hvilket giver anledning til at antage, at eventuelle følgevirkninger for disse virksomheder, som kan tilskrives konkurrencemæssige fordele for konkurrenter uden for Fællesskabet, som potentielt nyder godt af råmaterialer til lave priser, vil være begrænsede.

2. Følgevirkninger for produktionsomkostningerne

(57) I undersøgelsesperioden fremstillede Alunorf aluminiumbaserede varer med et indhold af magnesium på mellem 0 og 5 %. Det er fastslået, at omkostningerne til magnesium udtrykt som andel af de samlede produktionsomkostninger var væsentligt lavere end 3 %. Det følger heraf, at følgevirkningerne af prissvingninger for magnesium må være meget ubetydelige.

B. Andre brugere

(58) Med hensyn til andre brugere af magnesium blev det gjort gældende, at omkostningerne til magnesium udgjorde en betydelig andel af de samlede produktionsomkostninger, og prisstigninger for dette vigtige råmateriale ville derfor have en negativ indvirkning på denne erhvervsgrens konkurrencesituation.

Der erkendes, at der kan opstå følgevirkninger for denne brugerindustri. De antidumpingforanstaltninger, der er indført, er derfor udformet på en måde, der sikrer, at leverandørerne i eksportlandene fortsat vil kunne gøre sig gældende på EF-markedet.

C. Konklusion

(59) Alt i alt fastslås det, at det er i Fællesskabets interesse at indføre endelige foranstaltninger i forbindelse med den foreliggende undersøgelse. Der tages i den forbindelse særligt hensyn til en kategori af brugervirksomheder, der anvender magnesium som det vigtigste råmateriale. De foreslående endelige foranstaltninger sikrer, at følgevirkningerne for denne del af brugerindustrien vil blive begrænsede.

VIII. ANTIDUMPINGFORANSTALTNINGER

A. Toldens størrelse

(60) På baggrund af ovennævnte konklusioner vedrørende dumping, skade, årsagssammenhæng og Fællesskabets interesser undersøgtes det, under hvilken form og i hvilket omfang, der bør indføres antidumpingforanstaltninger for at afhjælpe den skadelige dumpingimports handelsfordrejende virkninger og genskabe en situation med effektiv konkurrence på magnesiummarkedet i Fællesskabet.

(61) Under de foreliggende omstændigheder måtte der tages hensyn til EF-erhvervsgrenens generelle tabsgivende situation og til prisfølsomheden på markedet.

(62) Da det prisniveau, der ville gøre det muligt at afhjælpe dumpingimportens skadelige virkninger, var højere end dumpingmargenen for begge de eksporterende lande, benyttedes dumpingmargenen som udgangspunkt for fastlæggelse af foranstaltningerne.

B. Toldens form

(63) I betragtning af den væsentlige skade, der er påført EF-erhvervsgrenen i form af finansielle tab, der skal ses som et resultat af meget lave salgspriser, varens art og de eventuelle prissvingninger som følge af efterspørgslen efter varer hidrørende fra senere produktionsled, anses det for mest hensigtsmæssigt at indføre en variabel told i den foreliggende sag.

Under hensyntagen til de justeringer, der er foretaget ved fastsættelsen af den normale værdi som led i den endelige undersøgelse, skal en sådan variabel told fastsættes på grundlag af en mindstepris på 2 602 og 2 568 ECU pr. ton, cif Fællesskabets grænse, for import af magnesium med oprindelse i henholdsvis Rusland og Ukraine, idet der samtidig tages hensyn til forskelle i de faktiske eksportkanaler, der er benyttet i undersøgelsesperioden.

C. Tilsagn

(64) Efter at være blevet underrettet om de vigtigste kendsgerninger og betragtninger, på grundlag af hvilke det var hensigten at anbefale indførelse af endelig antidumpingtold, afgav de to russiske og den ukrainske producent tilsagn vedrørende deres eksport af den pågældende vare til Fællesskabet. Efter en gennemgang af disse tilsagn, fandt Kommissionen, at de kunne godtages, da de ville afhjælpe dumpingimportens skadelige virkninger, jf. artikel 10, stk. 2, i grundforordningen. I betragtning af varens art og de særlige bestemmelser i tilsagnene, navnlig at de omfatter eksport af den pågældende vare til Fællesskabet, som faktureres direkte til uafhængige importører, kunne det endvidere fastslås, at det ville være muligt effektivt at overvåge tilsagnene.

(65) Kommissionen konsulterede Det Rådgivende Udvalg om godtagelsen af disse tilsagn, og da der blev rejst indvendinger herimod, forelagde den en rapport om disse konsultationer for Rådet. I medfør af artikel 9 og artikel 10, stk. 1, i grundforordningen blev de pågældende tilsagn godtaget ved Kommissionens afgørelse 96/422/EF (6).

(66) Uanset godtagelsen af de tilsagn, der er afgivet af de russiske og ukrainske eksportører, bør der indføres en resttold på import af den pågældende vare med oprindelse i Rusland og Ukraine for at sikre, at tilsagnene ikke omgås. Denne resttold bør indføres i form af en variabel told som anført ovenfor.

IX. OPKRÆVNING AF DEN MIDLERTIDIGE TOLD

(67) I betragtning af de meget betydelige dumpingmargener, der er konstateret for de eksporterende producenter, og på baggrund af den væsentlige skade, der er forvoldt, navnlig som følge af de meget betydelige prisunderbud, anses det for påkrævet, at de beløb, for hvilke der er stillet sikkerhed i form af midlertidig antidumpingtold for transaktioner, der omfatter den pågældende vare, dvs. udelukkende magnesium i den endelige form, bør opkræves endeligt for alle selskaber, herunder de selskaber, der har afgivet tilsagn, med en sats svarende til den endelige told -

UDSTEDT FØLGENDE FORORDNING:

Artikel 1

1. a) Der indføres en endelig antidumpingtold på importen af ubearbejdet rent magnesium henhørende under KN-kode 8104 11 00 og ex 8104 19 00 (Taric-kode 8104 19 00 * 10) og med oprindelse i Rusland og Ukraine.

I denne forordning defineres ubearbejdet rent magnesium som ubearbejdet magnesium, der utilsigtet indeholder små mængder af andre stoffer i form af urenheder.

b) Denne forordning omfatter ikke ubearbejdet legeret magnesium, som er ubearbejdet magnesium, der med forsæt har et indhold på mere end 3 vægtprocent af legeringsstoffer som f.eks. aluminium og zink.

2. For den i stk. 1, litra a), nævnte vare med oprindelse i Rusland fastsættes antidumpingtolden til forskellen mellem en mindste importpris på 2 602 ECU pr. ton og prisen cif Fællesskabets grænse i alle tilfælde, hvor prisen pr. ton, cif Fællesskabets grænse, er lavere end nævnte mindste importpris (Taric-tillægskode: 8899), dog med undtagelse af import fra nedenstående producenter i Rusland af den pågældende vare, som faktureres direkte til en uafhængig importør efter denne forordnings ikrafttræden:

- Avisma Titanium-Magnesium Works, Berezniki, Perm-regionen (Taric-tillægskode: 8898)

- Solikamsk Magnesium Works, Solikamsk, Perm-regionen (Taric-tillægskode: 8903)

som er fritaget for tolden på ovennævnte betingelser i medfør af godtagelsen af tilsagn ved Kommissionens afgørelse 96/422/EF.

3. For den i stk. 1, litra a), nævnte vare med oprindelse i Ukraine fastsættes antidumpingtolden til forskellen mellem en mindste importpris på 2 568 ECU pr. ton og prisen cif Fællesskabets grænse i alle tilfælde, hvor prisen pr. ton, cif Fællesskabets grænse, er lavere end nævnte mindste importpris (Taric-tillægskode: 8902), dog med undtagelse af import fra nedenstående producenter i Ukraine af den pågældende vare, som faktureres direkte til en uafhængig importør efter denne forordnings ikrafttræden:

- Concern Oriana, Kalush, Ivano-Frankovsk-regionen (Taric-tillægskode: 8901)

som er fritaget for tolden på ovennævnte betingelser i medfør af godtagelsen af tilsagn ved Kommissionens afgørelse 96/422/EF.

4. Medmindre andet er fastsat, finder gældende bestemmelser for told anvendelse.

Artikel 2

Beløb, for hvilke der i henhold til forordning (EF) nr. 2997/95 er stillet sikkerhed i form af midlertidig antidumpingtold i henseende til importen af ubearbejdet rent magnesium, som defineret i artikel 1, stk. 1, litra a), opkræves endeligt med en sats svarende til den endelige told, der indføres.

Beløb, for hvilke der i henseende til importen af ubearbejdet rent magnesium er stillet sikkerhed i et omfang, der overstiger den endelige antidumpingtold, frigives.

Beløb, for hvilke der i henhold til forordning (EF) nr. 2997/95 er stillet sikkerhed i form af midlertidig antidumpingtold i henseende til importen af ubearbejdet legeret magnesium, som defineret i artikel 1, stk. 1, litra b), frigives.

Artikel 3

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 2. juli 1996.

På Rådets vegne

D. SPRING

Formand

(1) EFT nr. L 56 af 6. 3. 1996, s. 1.

(2) EFT nr. L 209 af 2. 8. 1988, s. 1. Forordningen er senest ændret ved forordning (EF) nr. 522/94 (EFT nr. L 66 af 10. 3. 1994, s. 10).

(3) EFT nr. L 312 af 23. 12. 1995, s. 37.

(4) EFT nr. L 100 af 23. 4. 1996, s. 1.

(5) Denne producent har efter undersøgelsesperioden ændret sit navn til »Oriana«.

(6) Se side 32 i denne Tidende.